LUISTER: Kaalvoet 13-jarige het wêreld in vervoering | Netwerk24
Deur Christiaan Boonzaier 09 Januarie 2020 17:23
’n 13-jarige Noorweegse sangeres het Dinsdagoggend (Suid-Afrikaanse tyd) miljoene aanhangers wêreldwyd bygekry toe sy haar eie verwerking van Queen se liedjie “Bohemian Rhapsody” op die talentsoekkompetisie America’s Got Talent: The Champions gesing het.
Angelina Jordan se hartroerende verwerking van die gewilde liedjie het so ’n beroering veroorsaak dat dit binne twee dae meer as 4,3 miljoen keer op YouTube gekyk is.
Jordan is genooi om aan die Amerikaanse werklikheidsreeks deel te neem nadat sy oorspronklik in 2014 – toe sy net agt jaar oud was – Norway’s Got Talent in haar geboorteland gewen het.
Die tiener, wat Vrydag 14 jaar oud word, kom nou in America’s Got Talent: The Champions teen wenners en gewilde deelnemers van die reeks in ander wêrelddele te staan. ’n Kontantprys en die titel as wêreldkampioen is op die spel.
Voordat sy vir die beoordelaars gesing het, het Jordan gesê sy beskou die berugte bitterbek Simon Cowell as ’n legende en dat sy tien jaar gewag het om vir hom te sing.
Cowell, wat die wêreldkompetisie met die supermodel Heidi Klum, die sanger Alesha Dixon en die komediant Howie Mandell beoordeel, kon nie sy oë en ore glo toe Jordan begin sing nie.
Die 13-jarige Angelina Jordan op die America’s Got Talent: The Champions-verhoog. Foto: Getty Images
“Ek het nog nooit dié verwerking van die liedjie gehoor nie,” het hy oorbluf gesê. “In alle erns: Dit was ’n ongelooflike uitvoering.”
Klum was ook in vervoering en het die jong sangeres beloon met ’n “golden buzzer”, wat haar ’n eenrigtingkaartjie na die eindstryd gee.
Jordan het die liedjie kaalvoet gesing, omdat sy volgens haar webwerf onderneem het om nie skoene op ’n verhoog te dra totdat elke kind op aarde ’n paar skoene besit nie.
Sy het dié besluit geneem kort nadat sy as sesjarige ’n hawelose meisie ontmoet het wat kaalvoet was. Jordan het haar skoene uitgetrek en aan die meisie geskenk.
Jordan is in die Noorweegse hoofstad, Oslo, gebore en het op tweejarige ouderdom begin sing. Haar sangvideo’s op Facebook is reeds meer as ’n miljard keer gekyk.
Haar eerste kortspeler, Angelina Jordan – The EP, is in 2017 uitgereik, en haar eerste vollengte-album, It’s Magic, in die daaropvolgende jaar.
Meer oor: Simon Cowell | Musiek | Tv | America's Got Talent | Queen | Bohemian Rhapsody